Informatīvais ziņojums

“Par Eiropas Savienības Vispārējo lietu padomes un Vispārējo lietu padomes (50. panta formāta) 2018. gada 14. maija sanāksmēs izskatāmajiem jautājumiem”

**1. Eiropas Savienības Ministru padomes sanāksmes darba kārtība**

2018. gada 14. maijā Briselē notiks Eiropas Savienības (turpmāk – ES) Vispārējo lietu padomes (turpmāk – VLP) sanāksme. Darba kārtībā ir iekļauti šādi jautājumi:

1. 28. - 29. jūnija Eiropadomes sagatavošana – izvērstā darba kārtība;
2. Situācija Polijā likuma varas jautājumā;
3. ES daudzgadu budžeta pakotne (2021. - 2027. gadam) - Eiropas Komisijas prezentācija.

2018. gada 14. maijā Briselē notiks arī VLP 50. panta formāta sanāksme. Sanāksmē plānots sagatavot 28. vai 29. jūnija Eiropadomes sanāksmi 50. panta formātā, kā arī apspriest situāciju Apvienotās Karalistes (turpmāk – AK) izstāšanās no ES sarunās.

1. **28. - 29. jūnija Eiropadomes sagatavošana – izvērstā darba kārtība**

VLP sanāksmē dalībvalstis tiks iepazīstinātas ar 28. - 29. jūnija Eiropadomes darba kārtības projektu. Informatīvā ziņojuma iesniegšanas brīdī Eiropadomes izvērstās darba kārtības projekts vēl nav pieejams.

Atbilstoši plānotajam Eiropadome pieņems lēmumu par Eiropas Parlamenta sastāvu 2019. - 2024. gadam, pievērsīsies drošības un aizsardzības jautājumiem, Ekonomiskās un monetārās savienības padziļināšanai, kā arī izvērtēs ES dalībvalstu valstu un valdību vadītāju darba kārtības[[1]](#footnote-2) īstenošanu. Iespējams, ka Eiropadome diskutēs arī par ES daudzgadu budžetu pēc 2020. gada un pievērsīsies migrācijas, klimata un enerģētikas jautājumiem. Eiropadomes darba kārtībā varētu būt arī atsevišķi ārlietu jautājumi.

1. **Situācija Polijā likuma varas jautājumā**

2017. gada 20. decembrī Eiropas Komisija (turpmāk - EK) Polijai nosūtīja ceturto rekomendāciju par likuma varu, dodot Polijai trīs mēnešus laika, lai sniegtu oficiālu atbildi. Papildu šai rekomendācijai EK rekomendēja Padomei uzsākt 7.1. panta procedūru[[2]](#footnote-3). Likuma varas Polijā jautājums tika diskutēts VLP šā gada 27. februāra, 20. marta un 17. aprīļa sanāksmēs. Pēdējā no tām EK priekšsēdētāja pirmais vietnieks F. Timmermans (*Frans Timmermanss*) atzinīgi novērtēja dialoga attīstību un Polijas parlamenta šā gada 16. aprīlī apstiprinātos grozījumus trīs likumprojektos par tiesu varu, tomēr uzsvēra, ka nepieciešams turpmāks progress. 14. maija VLP plānots, ka EK informēs dalībvalstis par savu noslēdzošo vērtējumu par likuma varu Polijā, balstoties uz Polijas sniegto atbildi šā gada 20. martā uz EK ceturto rekomendāciju un dialogu starp EK un Poliju.

**Latvijas nostāja:**

Kā izriet no Līguma par Eiropas Savienību[[3]](#footnote-4), ES ir izveidota un pastāv, balstoties vērtībās, t.sk. likuma varā. Latvija vienmēr atbalstījusi likuma varas dialoga izveidi un īstenošanu Padomē. 2017. gada maijā un septembrī, kā arī šā gada februārī, martā un aprīlī VLP notika diskusija par likuma varu Polijā. Padomes diskusijās Latvija vairākkārt aicinājusi EK un Poliju uz atvērtām un konstruktīvām sarunām situācijas risinājumam. Uz dialoga iespējamību norāda pēdējā laika sarunas un virzība kompromisu rašanā starp Polijas valdību un EK. Ceram, ka šo sarunu rezultātā tiks panākts abām pusēm pieņemams risinājums. Saskaņā ar procedūru Padomē vēlamies uzklausīt abu pušu – EK un Polijas - viedokli. Tikai pēc abu pušu uzklausīšanas Latvija formulēs savu nostāju.

1. **ES daudzgadu budžeta pakotne (2021. - 2027. gadam) - Eiropas Komisijas prezentācija**

2018. gada 14. maija VLP sanāksmē EK iepazīstinās ministrus ar 2. maijā publiskoto ES daudzgadu budžeta pakotni 2021. - 2027. gadam (kas ietver EK komunikāciju par ES daudzgadu budžetu 2021. - 2027. gadam, ES daudzgadu budžeta regulas projektu, piedāvājumu par pašu resursu instrumentu/-iem, kā arī ziņojumu par ES politiku izvērtējumu rezultātiem un to pievienoto vērtību). Laika posmā no šā gada 29. maija līdz 12. jūnijam EK nāks arī klajā ar tiesību aktu piedāvājumiem par ES daudzgadu budžeta finansējumu nozaru politikām un to regulējumu.

*Izvērsta Latvijas nostāja ir atspoguļota Latvijas Republikas nacionālajā pozīcijā Nr.1 “Par Eiropas Savienības daudzgadu finanšu shēmu pēc 2020. gada” (apstiprināta Ministru kabinetā 2016. gada 13. decembrī un Saeimas Eiropas lietu komisijā 2017. gada 9. februārī).*

**Vispārējo lietu padomes (50. panta formāta) sanāksmē izskatāmie jautājumi**

Sanāksmes darba kārtībā iekļauti sekojoši jautājumi:

1. situācija Apvienotās Karalistes (AK) izstāšanās no ES sarunās;
2. gatavošanās Eiropadomei (50. panta formātā) 28. - 29. jūnijā - darba kārtības projekts ar norādēm.

Šā gada martā panāktais progress par Izstāšanās līguma projekta jautājumiem, jo īpaši par pilsoņu tiesībām, finanšu saistībām un pārejas periodu no 2019. gada 30. marta līdz 2020. gada 31. decembrim, deva pamatu, lai Eiropas Savienības 27 dalībvalstis apstiprinātu sākotnējās vadlīnijas sarunām starp ES un AK par nākotnes attiecību ietvaru.

20. aprīlī ES sarunvedis M. Barņjē (*Michel Barnier*) publiski pauda, ka panākta vienošanās par aptuveni 75 % Izstāšanās līguma projekta jautājumu. Neatrisināto jautājumu lokā ir, tādi jautājumi kā Ziemeļīrijas (AK) un Īrijas robeža, Izstāšanās līguma pārvaldība, krimināltiesiskā un civiltiesiskā sadarbība u.c. Kopš vadlīniju apstiprināšanas turpinājušās sarunas par neatrisinātajiem Izstāšanās līguma projekta jautājumiem. Kopš 23. marta Eiropadomes (50. panta formātā) notikušas vairākas sarunu kārtas: 16. - 18. aprīlī un 2. - 4. maijā. Turpmāk plānotas sarunas 22.- 24. maijā, 4. - 6. jūnijā un 18. - 20. jūnijā.

Izstāšanās līgumam tiks pievienota politiska deklarācija par nākotnes attiecību ietvaru. Plānots, ka darbs pie politiskās deklarācijas par ES un AK nākotnes attiecību ietvaru varētu tikt uzsākts šā gada vasarā.

**2. Latvijas delegācija ES Vispārējo lietu padomes un ES Vispārējo lietu padomes (50. panta formāta) 2018. gada 14. maija sanāksmēs**

Delegācijas vadītājs: Edgars Rinkēvičs, ārlietu ministrs.

Delegācijas dalībnieki: Sanita Pavļuta-Deslandes, vēstniece, pastāvīgā pārstāve Eiropas Savienībā;

Solveiga Silkalna, Ārlietu ministrijas valsts sekretāra vietniece Eiropas lietās;

Māra Engelbrehta, pirmā sekretāre, Antici, Latvijas Republikas Pastāvīgā pārstāvniecība Eiropas Savienībā;

Vita Sliede, pirmā sekretāre, Latvijas Republikas Pastāvīgā pārstāvniecība Eiropas Savienībā;

Jans Kevišs-Petuško, otrais sekretārs, Ārlietu ministrijas Pastāvīgo pārstāvju komitejas II daļas sagatavošanas nodaļa;

Edvīns Severs, trešais sekretārs, Ministra birojs;

Tatevika Paronjana, trešā sekretāre, Latvijas Republikas Pastāvīgā pārstāvniecība Eiropas Savienībā.

Iesniedzējs: Ārlietu ministrs Edgars Rinkēvičs

Vīza: Valsts sekretārs Andrejs Pildegovičs

R. Virsis, 67016258

reinis.virsis@mfa.gov.lv

1. *Diskusijas par ES nākotni, kas tiek rīkotas Eiropadomes ietvaros laika posmā no 2017. gada oktobra līdz 2019. gada jūnijam un kur tiek apspriestas ES galvenās prioritātes.* [↑](#footnote-ref-2)
2. *Līguma par Eiropas Savienību 7.1 pants paredz: “Padome pēc trešdaļas dalībvalstu, Eiropas Parlamenta vai Eiropas Komisijas pamatota priekšlikuma, saņēmusi Eiropas Parlamenta piekrišanu, ar četru piektdaļu tās locekļu balsu vairākumu var konstatēt, ka ir droša varbūtība, ka kāda dalībvalsts varētu nopietni pārkāpt 2. pantā minētās vērtības. Pirms nākt klajā ar šādu konstatāciju, Padome uzklausa attiecīgo dalībvalsti un, pieņemot lēmumu saskaņā ar to pašu procedūru, var šai dalībvalstij adresēt ieteikumus. Padome pastāvīgi pārbauda, vai pamatojums, uz kura balstīta konstatācija, vēl aizvien ir spēkā.”* [↑](#footnote-ref-3)
3. *Līguma par Eiropas Savienību 2. pants.* [↑](#footnote-ref-4)